'โรคหัด' ระบาดหนักในอัฟกานิสถาน ทำเด็กเสียชีวิตแล้ว 142 ราย 
WHO-funded vaccination campaign is underway in 49 Afghan districts to inoculate more than 1.2 million children against measles 
ภายใต้โครงการดังกล่าว เจ้าหน้าที่สาธารณสุขหลายพันคนจะเดินทางไปฉีดวัคซีนให้แก่เด็กอายุไม่ถึง 5 ขวบมากกว่า 1.2 ล้านคนใน 24 จังหวัดทั่วอัฟกานิสถาน รวมทั้งจะสนับสนุนรัฐบาลตาลิบันในการใช้มาตรการควบคุมการระบาดของโรคหัดในเด็กด้วย จำนวนผู้ป่วยโรคหัดในอัฟกานิสถานเพิ่มขึ้นอย่างรวดเร็วตั้งแต่เดือนมกราคมปีที่แล้ว โดยมีรายงานผู้ติดเชื้อ 48,366 คน และเสียชีวิตแล้ว 250 คนในช่วงกว่าหนึ่งปีที่ผ่านมา WHO ระบุว่า อัตราการฉีดวัคซีนที่ลดลง และการเว้นระยะห่างจากโครงการระดมฉีดวัคซีนโรคหัดทั่วประเทศเมื่อปีค.ศ. 2018 คือสาเหตุที่ทำให้มีเด็กอายุต่ำกว่า 5 ขวบเสียชีวิตจากโรคหัดเพิ่มขึ้นเนื่องจากขาดภูมิคุ้มกัน เจ้าหน้าที่ของ WHO ชี้ว่า การระบาดของโรคหัดในอัฟกานิสถานถือเป็นปัญหาที่น่ากังวลยิ่ง เนื่องจากมีเด็กจำนวนมากที่ขาดภูมิคุ้มกันและขาดสารอาหารที่จำเป็น นอกจากนี้ ยังมีกลุ่มแนวคิดสุดโต่งที่ต่อต้านการฉีดวัคซีน ตัวอย่างเช่น เมื่อเดือนที่แล้ว มีเจ้าหน้าที่ผู้ฉีดวัคซีนป้องกันโรคโปลิโอ 8 คนถูกยิงเสียชีวิตขณะกำลังตระเวนฉีดวัคซีนตามบ้านเรือนของประชาชนในสองจังหวัดทางภาคเหนือของอัฟกานิสถาน สหประชาชาติระบุว่า ความฉุกเฉินด้านสาธารณสุขครั้งนี้เกิดขึ้นในขณะที่กำลังเกิดความขัดแย้งและความรุนแรงในอัฟกานิสถาน ภัยธรรมชาติและความแห้งแล้ง เศรษฐกิจตกต่ำ และผลกระทบจากมาตรการลงโทษทางเศรษฐกิจต่อรัฐบาลตาลิบันที่ส่งผลร้ายต่อเด็ก ๆ ชาวอัฟกัน